Centurion-sinkgat: Só lank gaan herstelwerk duurDie kruising waar die sinkgat ondergronds gevorm het. Foto: Google Earth Dit gaan nog nagenoeg nege maande en minstens R25 miljoen kos om die sinkgat in Jeanlaan in Centurion op te vul en die pad te herstel. Cilliers Brink, burgemeesterskomiteelid vir streek 4 waar die sinkgat ingeval het, het Vrydag gesê hoewel dit na raming nege maande lank gaan neem om dit te herstel, word onvoorsiene vertragings nie met dié tydperk bygereken nie. “Die herstelwerk begin tydens die reënseisoen. Daar kan vertragings wees weens reënval en nat grondtoestande, sowel as die beskikbaarheid van gespesialiseerde toerusting en die beskikbaarheid van kontrakteurs in Desember,” het Brink gesê. Die sinkgat het reeds grootskaalse ontwrigting vir verkeersvloei en die omliggende sakeondernemings veroorsaak nadat dit in Mei vanjaar by die kruising van Jeanlaan en Gerhardstraat gevorm het. Maroela Media het vroeër berig kontrakteurs wat opknappingswerk in die omgewing gedoen het, het op die sinkgat afgekom voor dit heeltemal ingeval het. Dit is minstens 12 m diep en so groot soos ŉ skoolsaal. Die paddikte tussen die teer en die gat is slegs sowat 75 cm en die kruising is noodgedwonge vir die publiek en motoriste se veiligheid gesluit. “Groot dele van Centurion en Laudium is op dolomiet gebou wat vatbaar is om in te val as dit met ŉ groot konsentrasie suurwater in aanraking kom,” het Brink bygevoeg. Brink het gesê daar is tans 24 sinkgate in Pretoria, waarvan 23 in Centurion is. “Oor die afgelope jare [onder ANC-beheer] het die stadsraad nie voldoende begroot om sinkgate te herstel nie. Om al die stad se sinkgate dadelik te herstel sal nagenoeg R60 miljoen kos, en ons het onderneem om die probleem oor die volgende finansiële jaar aan te spreek. Intussen word plekbepaling, geologiese ondersoeke en periodieke monitering van die sinkgate gedoen.” Die sinkgat in Jeanlaan geniet hoë prioriteit. Dié aansluiting is een van die hoofroetes in Centurion wat nagenoeg 40 000 voertuie per dag hanteer het. Al hierdie voertuie moet nou van alternatiewe roetes gebruik maak. Die ander twee sinkgate wat ook so gou as moontlik herstel gaan word, is in Clubview, wat sowat R3 miljoen gaan kos en nagenoeg 900 huishoudings raak, en in 2de Laan in Claudius, wat sowat R15 miljoen gaan kos. Die ingang na die sinkgat. Foto: Via Edward Bromfield / Facebook